บูพารุกลูกค้ารายย่อย
บูพารุกประกันสุขภาพรายย่อยแทนลูกค้าองค์กร ตั้งเป้าขยายฐาน 1 ล้านคน ใน 6 ปี
4 มี.ค. 2558

บูพารุกประกันสุขภาพรายย่อยแทนลูกค้าองค์กร ตั้งเป้าขยายฐาน 1 ล้านคน ใน 6 ปี
นายคริสโตเฟอร์ เดนนิส กรรมการผู้จัดการ บริษัท บูพา ประกันสุขภาพ (ประเทศไทย) เปิดเผยว่า ธุรกิจประกันสุขภาพในไทยยังขยายตัวดีต่อเนื่อง บริษัทจึงปรับกลยุทธ์รุกประกันในกลุ่มลูกค้าบุคคล แทนกลุ่มลูกค้าองค์กรที่เริ่มเติบโตจำกัด ขณะที่ลูกค้าบุคคลก็มองหาประกันสุขภาพเพิ่มเติมจากประกันสังคมภาคบังคับ โดยตั้งเป้าขยายฐานลูกค้า 1 ล้านคน จากปัจจุบัน 4 แสนคน มีมูลค่าเบี้ยรับรวม 8,000 ล้านบาท ภายในปี 2563
ทั้งนี้ บริษัทจะรุกการขายในทุกช่องทางทั้งช่องทางโทรศัพท์ โดยเพิ่มพนักงาน 3 เท่า เป็น 120 คนในปีนี้ รวมทั้งเพิ่มตัวแทนในการให้ข้อมูลแก่ลูกค้าผ่านสาขา 18 สาขาทั่วประเทศ ขณะที่ช่องทางการขายผ่านธนาคาร (แบงก์แอสชัวรันส์) กับพันธมิตรธนาคารยูโอบีนั้นจะพัฒนาบริการร่วมกัน เพื่อเพิ่มสัดส่วนการขายจากปัจจุบันที่ 20% ต้นๆ โดยเตรียมนำรูปแบบธุรกิจที่ประสบความสำเร็จในฮ่องกงกับฮั่งเส็งแบงก์ ซึ่งใช้คนน้อยและใช้ระบบมากขึ้นมาปรับใช้ แต่ยืนยันยังไม่มีแผนเพิ่มพันธมิตรธนาคารรายอื่น
สำหรับในปี 2557 บริษัทมีพอร์ตเบี้ยรับรวม 2,518 ล้านบาท เติบโต 23% จากปี 2556 ซึ่งอยู่ที่ 2,040 ล้านบาท และในปี 2558 ตั้งเป้าเพิ่มอัตราการเติบโตให้ได้ 20% หรือเพิ่มพอร์ตเบี้ยรับรวมขึ้นเป็น 3,000 ล้านบาท โดยตั้งเป้าเบี้ยประกันปีแรกไว้ที่ 900 ล้านบาท
ขณะที่กลยุทธ์รุกตลาดประชาคมเศรษฐกิจอาเซียน (เออีซี) ยังอยู่ในระยะเบื้องต้นเน้นการขยายตลาดชายแดนคู่ไปกับโรงพยาบาลกรุงเทพ โดยประกันสุขภาพขยายตัวดีมีลูกค้าต่างชาติข้ามมาทำจำนวนมาก